Video: Skote klap toe transitorowers toeslaanDie misdaadtoneel. Foto: Verskaf Skote het Maandagoggend in Kaapstad geklap tydens nóg ŉ transitorooftog, dié keer op Jakes Gerwel-rylaan naby Philippi. ŉ Polisiewoordvoerder het bevestig rowers het op ŉ G4S-geldwa toegeslaan en dit oopgeblaas. Meer inligting is nie onmiddellik bekendgemaak nie. ŉ Video van die gewaagde rooftog is vinnig op sosiale media versprei. Op die video kan gesien word hoe verkeer tot stilstand kom ŉ paar meter agter die toneel waar die rooftog besig is om plaas te vind. Daar kan gehoor word hoe ŉ omstander sê: “Daar laai hulle die geld!” voordat die skote klap. Foto’s van die oopgeblaasde transitovoertuig met geld wat op die toneel verspreid lê is ook op sosiale media versprei. Die pad is tydelik vir verkeer gesluit terwyl ondersoekbeamptes op die toneel besig is. Hou Maroela Media dop vir meer inligting.